CELEX: 32020D1306
Language: lt
Date: 1600214400000
Title: Europos Centrinio Banko sprendimas (ES) 2020/1306 2020 m. rugsėjo 16 d. dėl laikino tam tikrų centrinių bankų pozicijų neįtraukimo į bendrą pozicijų matą atsižvelgiant į COVID-19 pandemiją (ECB/2020/44)

21.9.2020   
               
               
                  LT
               
               
                  Europos Sąjungos oficialusis leidinys
               
               
                  L 305/30
               
            
         EUROPOS CENTRINIO BANKO SPRENDIMAS (ES) 2020/1306
         2020 m. rugsėjo 16 d.
         dėl laikino tam tikrų centrinių bankų pozicijų neįtraukimo į bendrą pozicijų matą atsižvelgiant į COVID-19 pandemiją (ECB/2020/44)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 4 straipsnio 1 dalies d punktą,
         atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (2), ypač į jo 500b straipsnį,
         kadangi:
         
                     (1)
                  
                  
                     Bazelio III sistemoje nustatytas paprastas, skaidrus, ne rizika pagrįstas sverto koeficientas, kuris turėtų veikti kaip patikima papildoma priemonė kartu su rizika grindžiamais kapitalo reikalavimais. 2017 m. gruodžio mėn. Bazelio bankų priežiūros komiteto (BBPK) paskelbtame galutiniame sverto koeficiento standarte (toliau – BBPK sverto koeficiento standartas) numatyta, kad siekiant palengvinti pinigų politikos įgyvendinimą šalis gali, savo nuožiūra, išimtinėmis makroekonominėmis aplinkybėmis laikinai netaikyti sverto koeficiento pozicijos mato centrinio banko atsargoms;
                  
               
                     (2)
                  
                  
                     BBPK sverto koeficiento standartas pirmą kartą buvo įgyvendintas Sąjungos teisės aktuose Reglamentu (ES) Nr. 575/2013. Pagal Reglamento (ES) Nr. 575/2013 430 straipsnį reikalaujama, kad įstaigos pateiktų kompetentingoms institucijoms tam tikrą informaciją apie sverto koeficientą ir jo sudedamąsias dalis, o pagal to reglamento 451 straipsnį reikalaujama, kad įstaigos atskleistų tam tikrą su jų sverto koeficientu ir jų pernelyg didelio sverto rizikos valdymu susijusią informaciją;
                  
               
                     (3)
                  
                  
                     Reglamentas (ES) Nr. 575/2013 buvo iš dalies pakeistas Europos Parlamento ir Tarybos reglamentu (ES) 2019/876 (3), inter alia, siekiant atspindėti atliktus BBPK sverto koeficiento standarto pakeitimus, kad įstaigoms, įsteigtoms Sąjungoje, bet vykdančioms veiklą už Sąjungos ribų, būtų užtikrintos vienodos sąlygos tarptautiniu mastu ir būtų užtikrinta, kad sverto koeficientas tebebūtų veiksminga papildoma priemonė kartu su rizika grindžiamais nuosavų lėšų reikalavimais. Reglamentu (ES) 2019/876 buvo nustatytas sverto koeficiento reikalavimas, siekiant papildyti ataskaitų teikimo ir informacijos atskleidimo apie sverto koeficientą sistemą. Tuo reglamentu taip pat buvo nustatyta galimybė išimtinėmis aplinkybėmis apskaičiuojant įstaigos bendrą pozicijų matą laikinai neįtraukti tam tikrų centrinių bankų pozicijų siekiant palengvinti pinigų politikos įgyvendinimą. Šie sverto koeficiento sistemos pakeitimai, įskaitant teisę savo nuožiūra neįtraukti tam tikrų centrinių bankų pozicijų į bendrą pozicijų matą, bus taikomi nuo 2021 m. birželio 28 d.;
                  
               
                     (4)
                  
                  
                     Reglamentas (ES) Nr. 575/2013 nuo to laiko buvo dar kartą iš dalies pakeistas Europos Parlamento ir Tarybos reglamentu (ES) 2020/873 (4), inter alia, siekiant suteikti galimybę apskaičiuojant įstaigos bendrą pozicijų matą laikinai neįtraukti tam tikrų centrinių bankų pozicijų iki 2021 m. birželio 28 d., t.y. iki bus pradėti taikyti Reglamentu (ES) 2019/876 nustatyti sverto koeficiento reikalavimo pakeitimai. Konkrečiai pagal Reglamento (ES) Nr. 575/2013 500b straipsnį įstaigai leidžiama neįtraukti tam tikrų įstaigos centrinio banko pozicijų į bendrą pozicijų matą, kai įstaigos kompetentinga institucija, pasikonsultavusi su atitinkamu centriniu banku, nusprendė ir viešai paskelbė, kad susidarė išimtinės aplinkybės, kuriomis pagrindžiamas sprendimas neįtraukti minėtų pozicijų siekiant palengvinti pinigų politikos įgyvendinimą. Reglamento (ES) Nr. 575/2013 500b straipsnis taikomas nuo 2020 m. birželio 27 d.;
                  
               
                     (5)
                  
                  
                     nors nuo 2020 m. balandžio mėn. finansų rinkose buvo pasiektas stabilumas, finansavimo sąlygos euro zonoje yra griežtesnės nei metų pradžioje dėl didesnio obligacijų pajamingumo ir žemesnių nuosavybės vertybinių popierių kainų. Situacija kilusi dėl koronaviruso (COVID -19) pandemijos, taip pat ir dėl to kylantis ir nuolatinis aukšto skatinamosios pinigų politikos lygio poreikis, euro zonos šalių ekonomikos ir bankų atliekamo pinigų politikos perdavimo kanalo trapumas ir pažeidžiamumas– visa tai pateisina Europos Centrinio Banko (ECB) valdančiosios tarybos požiūrį, kad Reglamento (ES) Nr. 575/2013 500b straipsnio tikslais egzistuoja išimtinės aplinkybės, kuriomis pagrindžiamas sprendimas laikinai iki 2021 m. birželio 27 d. leisti apskaičiuojant įstaigos bendrą pozicijų matą neįtraukti tam tikrų Eurosistemos centrinių bankų pozicijų siekiant palengvinti pinigų politikos įgyvendinimą;
                  
               
                     (6)
                  
                  
                     pozicijos, kurios gali būti neįtrauktos, yra sudarytos iš monetų ir banknotų, kurie yra teisėta valiuta pagal centrinio banko jurisdikciją, ir turto, kurį sudaro reikalavimai centriniam bankui – įskaitant centriniame banke saugomus rezervus – tiek, kiek šios pozicijos svarbios pinigų politikos perdavimui ir atitinkamai jos įgyvendinimui. Šios pozicijos apima pagal indėlių galimybę laikomus indėlius ir likučius atsargų sąskaitose Eurosistemoje, įskaitant lėšas, laikomas siekiant laikytis privalomųjų atsargų reikalavimų. Pozicijos, kurias sudaro reikalavimai centriniam bankui, kurie nėra susiję su pinigų politikos įgyvendinimu, turėtų būtį įtraukiami į bendrą pozicijų matą;
                  
               
                     (7)
                  
                  
                     tikimasi, kad pagal Reglamento (ES) Nr. 575/2013 500b straipsnį tam tikrų centrinio banko pozicijų neįtraukimas į bendrą pozicijų matą iki 2021 m. birželio 27 d. prisidėtų prie to, kad kredito įstaigus ir toliau galėtų atlikti savo vaidmenį finansuojant realiąją ekonomiką, tuo pačiu išsaugant pagrindinius prudencinės reguliavimo sistemos elementus. Dėl neįtraukimo gali sumažėti galimi apribojimai, susiję su naujai nustatytu nuosavų lėšų ir tinkamų įsipareigojimų reikalavimu, kuris Sąjungoje buvo įgyvendintas Reglamentu (ES) 2019/876, kuriuo iš dalies pakeistas Reglamentas (ES) Nr. 575/2013, siekiant atspindėti bendro nuostolių padengimo pajėgumo standartą, kuris taikomas nuo 2019 m. birželio 28 d. Be to, nors sverto koeficientas nebus taikomas iki 2021 m. birželio 28 d., tam tikrų centrinių bankų pozicijų neįtraukimas į bendrą pozicijų matą galėtų būti naudingas aiškių pranešimų apie finansinę informaciją požiūriu. Konkrečiai įstaigos galėtų atskleisti savo sverto koeficientą tiek kartu su neįtrauktų pozicijų poveikiu, tiek be jo. Ši informacija galėtų būti naudinga finansų rinkos dalyviams siekiant įvertinti įstaigų galimus būsimus sverto koeficientus, kai 2021 m. birželio 28 d. bus pradėtas taikyti sverto koeficientas;
                  
               
                     (8)
                  
                  
                     su ECB, vykdančiu jo pinigų politikos funkciją, buvo konsultuojamasi pagal Reglamento (ES) Nr. 575/2013 500b straipsnio 2 dalį dėl išimtinių aplinkybių nustatymo, kuriomis pagrindžiamas sprendimas neįtraukti pagal to reglamento 500b straipsnio 1 dalį (5),
                  
               PRIĖMĖ ŠĮ SPRENDIMĄ:
         
            1 straipsnis
            Apibrėžtys
            Šiame sprendime vartojami terminai turi tokią pat reikšmę kaip ir terminai, apibrėžti Reglamente (ES) Nr. 575/2013, ir taip pat vartojamos šios apibrėžtys:
            
                        1)
                     
                     
                        Eurosistema – Eurosistema, kaip apibrėžta Europos Centrinio Banko gairėse (ES) 2015/510 (ECB/2014/60) (6);
                     
                  
                        2)
                     
                     
                        indėlių galimybė – indėlių galimybė, kaip apibrėžta Gairėse (ES) 2015/510 (ECB/2014/60);
                     
                  
                        3)
                     
                     
                        atsargų sąskaita – atsargų sąskaita, kaip apibrėžta Europos Centrinio Banko reglamente (EB) Nr. 1745/2003 (ECB/2003/9) (7);
                     
                  
                        4)
                     
                     
                        privalomųjų atsargų reikalavimai – privalomųjų atsargų reikalavimai, kaip apskaičiuojama pagal Reglamentą (EB) Nr. 1745/2003 (ECB/2003/9);
                     
                  
                        5)
                     
                     
                        svarbus prižiūrimas subjektas euro zonos valstybėje narėje – svarbus prižiūrimas subjektas euro zonos valstybėje narėje, kaip apibrėžta Europos Centrinio Banko reglamente (ES) Nr. 468/2014 (ECB/2014/17) (8).
                     
                  
         
            2 straipsnis
            Išimtinių aplinkybių fakto nustatymas
            
               1.   Reglamento (ES) Nr. 575/2013 500b straipsnio 2 dalies tikslais ECB nustatė, kad laikantis 2 ir 3 dalių, susidarė išimtinės aplinkybės, kuriomis pagrindžiamas sprendimas neįtraukti šio reglamento 500b straipsnio 1 dalies a ir b punktuose nurodytų centrinio banko pozicijų į bendrą pozicijų matą siekiant palengvinti pinigų politikos įgyvendinimą.
            
            
               2.   Kalbant apie Reglamento (ES) Nr. 575/2013 500b straipsnio 1 dalies b punkte nurodytas pozicijas, nustatymas pagal 1 dalį taikomas toms Eurosistemos centrinių bankų pozicijoms, kurios susiję su pagal indėlių galimybę laikomais indėliais arba likučius atsargų sąskaitose, įskaitant lėšas laikomas siekiant laikytis privalomųjų atsargų reikalavimų.
            
            
               3.   Toks nustatymas taikomas bet kuriai įstaigai, kuri yra svarbus prižiūrimas subjektas euro zonos valstybėje narėje.
            
         
         
            3 straipsnis
            Įsigaliojimas
            Šis sprendimas įsigalioja penktą dieną po jo paskelbimo Europos Sąjungos oficialiajame leidinyje.
            
         
         
            Priimta Frankfurte prie Maino 2020 m. rugsėjo 16 d.
            
               
                  ECB Pirmininkė
               
               Christine LAGARDE
            
         
         
            (1)  OL L 287, 2013 10 29, p. 63.
         
            (2)  OL L 176, 2013 6 27, p. 1.
         
            (3)  2019 m. gegužės 20 d. Europos Parlamento ir Tarybos reglamentas (ES) 2019/876, kuriuo iš dalies keičiamos Reglamento (ES) Nr. 575/2013 nuostatos, susijusios su sverto koeficientu, grynojo pastovaus finansavimo rodikliu, nuosavų lėšų ir tinkamų įsipareigojimų reikalavimais, sandorio šalies kredito rizika, rinkos rizika, pagrindinių sandorio šalių pozicijomis, kolektyvinio investavimo subjektų pozicijomis, didelėmis pozicijomis, ataskaitų teikimo ir informacijos atskleidimo reikalavimais, ir Reglamentas (ES) Nr. 648/2012 (OL L 150, 2019 6 7, p. 1).
         
            (4)  2020 m. birželio 24 d. Europos Parlamento ir Tarybos reglamentas (ES) 2020/873, kuriuo dėl tam tikrų patikslinimų, padarytų reaguojant į COVID-19 pandemiją, iš dalies keičiami reglamentai (ES) Nr. 575/2013 ir (ES) 2019/876 (OL L 204, 2020 6 26, p. 4).
         
            (5)  https://www.ecb.europa.eu/press/pr/date/2020/html/ecb.pr200917~f3f03398d2.en.html
         
            (6)  2014 m. gruodžio 19 d. Europos Centrinio Banko gairės (ES) 2015/510 dėl Eurosistemos pinigų politikos sistemos įgyvendinimo (ECB/2014/60) (OL L 91, 2015 4 2, p. 3).
         
            (7)  2003 m. rugsėjo 12 d. Europos Centrinio Banko reglamentas (EB) Nr. 1745/2003 dėl privalomųjų atsargų reikalavimo taikymo (ECB/2003/9) (OL L 250, 2003 10 2, p. 10).
         
            (8)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).